75.000 kroner er en god slat. Det rækker måske lige til udbetalingen på en mindre lejlighed i Aalborg. I den lille landsby Terpet, som ligger i Hjørring Kommune, kan du imidlertid få et helt hus til prisen. Og i dag har en køber slået til. Det oplyser boligmediet Boliga.dk. Det 218 kvadratmeter store hus nåede kun at være på boligmarkedet i omkring en uge. Andre rækkehuse og og villaer er til sammenligning gennemsnitligt på markedet i knap 200 dage, før hammeren lyder. Salgskvadratmeterprisen får nok de fleste til at spærre øjnene op, eftersom den svarer til prisen på to gode flasker vin. 344 kroner er nemlig alt, hvad køberne har måttet betale per kvadratmeter. Kræver en kærlig hånd Den nye ejer har nu lidt af en opgave foran sig. Der er nemlig ikke nogen former for garanti på varme, el, vand og kloaksystemer på ejendommen. Det fremgår af salgsmaterialet fra mæglerbutikken Villadsen Ejendomshandel. Salget betyder, at et hus i Højer, som ligger nær den dansk-tyske grænse, nu er det billigste, der kan købes. Huset kan erhverves for 95.000 kroner

Referat:
Kvadratmeterprisen ved salget lyder blot på 344 kroner.